钦定古今图书集成/理学汇编/文学典/第021卷 > 贾洪
## 钦定古今图书集成/理学汇编/文学典/第021卷 > 贾洪

按《魏志王肃传》注：“贾洪，字叔业，京兆新丰人也。好学
有才，而特精于《春秋左传》。建安初，仕郡，举计掾，应州
辟。时州中自参军事以下百馀人，唯洪与冯翊严苞
交通，材学最高。洪历守三县令，所在辄开除厩舍，亲
授诸生。后马超反，超劫洪将诣华阴，使作露布。洪不
获已，为作之。司隶锺繇在东，识其文，曰：‘此贾洪作也’。”
及超破走，太祖召洪署军谋，掾犹以其前为超作《露
布》文，故不即叙。晚乃出为阴泉长。延康中，转为白马
王相，善能谈戏。王彪亦雅好文学，常师宗之，过于三
卿。数岁病亡，亡时年五十馀，时人为之恨。仕不至二
千石，而严苞亦历守二县。黄初中，以高才入为秘书
丞，数奏文赋，文帝异之，出为西平太守，卒官。